Jaagduiwel op N4 vasgetrek  Argieffoto (Foto: geralt, Pixabay) Die Gautengse verkeerspolisie het ŉ 39-jarige man in hegtenis geneem nadat hy teen meer as 240 km/h op die N4 gery het. Die motoris is Donderdag omstreeks 21:15 vasgetrek nadat hy in sy rooi BMW op die N4 in die rigting van Bronkhorstspruit gery het. Volgens Sello Maremane, woordvoerder van die Gautengse verkeerspolisie, is die man in aanhouding by die Bronkhorstspruit-polisiestasie en sal hy binnekort in die plaaslike landdroshof verskyn. Die motoris se inhegtenisneming kom terwyl vier mense ook Donderdagaand in ŉ botsing op die N4 naby die Donkerhoek-afrit dood is. Die bestuurder van ŉ swaarvoertuig het glo beheer verloor en teen ŉ motor wat ŉ sleepwaentjie getrek het gebots. Vier insittendes van die motor is in die botsing dood en ŉ vyfde persoon het ernstige beserings opgedoen. “Ons is bekommerd dat motoriste wat jaag ŉ daaglikse gebeurtenis in Gauteng geword het,” het Maremane gesê en bygevoeg dat die motoris wat vir spoed vasgetrek is, die hoogste spoed in die provinsie aangeteken het in die afgelope twee jaar.